Oppo A5 का 64 जीबी वेरिएंट लॉन्च हुआ भारत में, जानें दाम  
Oppo A5 एंड्रॉयड 8.1 ओरियो पर आधारित कलरओएस 5.1 पर चलता है
ओप्पो ए5 का 64 जीबी मॉडल 12,990 रुपये में बिकेगा
डुअल रियर कैमरा सेटअप है Oppo A5 में
Oppo A5 के 64 जीबी स्टोरेज वेरिएंट को भारत में लॉन्च किया गया है। Oppo A5 का नया स्टोरेज मॉडल देशभर के रिटेल स्टोर में उपलब्ध है। जानकारी मिली है कि ऑनलाइन प्लेटफॉर्म पर ओप्पो के इस मॉडल की बिक्री अगले हफ्ते शुरू होगी। नया मॉडल कंपनी द्वारा बीते साल अगस्त में लॉन्च 32 जीबी स्टोरेज वाले Oppo A5 का अपग्रेड है। बता दें कि ओप्पो ए5 डुअल रियर कैमरा सेटअप और एआई ब्यूटी 2.0 के साथ आता है।
ओप्पो ए5 का 64 जीबी मॉडल 12,990 रुपये में बिकेगा। फोन की बिक्री ऑफलाइन स्टोर में हो रही है। कंपनी का कहना है कि यह अगले हफ्ते से ऑनलाइन स्टोर में भी उपलब्ध होगा।
याद रहे कि Oppo A5 को बीते साल अगस्त महीने में 32 जीबी स्टोरेज के साथ 14,990 रुपये में लॉन्च किया गया था। इसके बाद बीते साल दिसंबर महीने में हैंडसेट की कीमत 1,000 रुपये कम करने की खबर आई। हमने ओप्पो से इस मॉडल की उपलब्धता के बारे में पूछा है। नई जानकारी मिलते ही खबर को अपडेट किया जाएगा।
डुअल सिम Oppo A5 एंड्रॉयड 8.1 ओरियो पर आधारित कलरओएस 5.1 पर चलता है। इसमें 6.2 इंच का एचडी+ (720x1520 पिक्सल) फुलव्यू डिस्प्ले है। स्क्रीन 19:9 आस्पेक्ट रेशियो वाला है और इसकी स्क्रीन टू बॉडी रेशियो 87.9 प्रतिशत है। डिस्प्ले के ऊपर 2.5डी कर्व्ड ग्लास पैनल दिया गया है। स्मार्टफोन को रफ्तार देने का काम करता है 1.8 गीगाहर्ट्ज़ क्लॉक स्पीड वाला ऑक्टा-कोर क्वालकॉम स्नैपड्रैगन 450 प्रोसेसर। ग्राफिक्स के लिए एड्रेनो 506 जीपीयू इंटीग्रेटेड है और इसके साथ दिए गए हैं 4 जीबी रैम। हैंडसेट में डुअल रियर कैमरा सेटअप है। प्राइमरी सेंसर 13 मेगापिक्सल का है यह एफ/2.2 अपर्चर से लैस है। सेकेंडरी सेंसर 2 मेगापिक्सल का है जो अपर्चर एफ/2.4 वाला है। पिछले हिस्से पर एक एलईडी फ्लैश भी है। फ्रंट पैनल पर एफ/2.2 अपर्चर वाला 8 मेगापिक्सल का सेंसर है। फ्रंट सेंसर कई एआई ब्यूटी फीचर दिए गए हैं। यह 296 फेसियल फीचर की पहचान कर सकता है।

Oppo के इस फोन की इनबिल्ट स्टोरेज के दो विकल्प हैं- 32 जीबी व 64 जीबी।  ज़रूरत पड़ने पर 256 जीबी तक का माइक्रोएसडी कार्ड इस्तेमाल करना संभव है। Oppo A5 के कनेक्टिविटी फीचर में 4जी वीओएलटीई, वाई-फाई 802.11 बी/जी/एन, ब्लूटूथ 4.2, जीपीएस/ ए-जीपीएस, माइक्रो-यूएसबी और 3.5 एमएम हेडफोन जैक शामिल हैं। स्मार्टफोन की बैटरी 4230 एमएएच की है और इसका डाइमेंशन 156.2x75.6x8.2 मिलीमीटर है।